บัวหลวงยิ้มลูกค้าเกษตร โอกาสโตสูง
“บัวหลวง” รุกสินเชื่อเกษตรตั้งเป้าปีหน้าโตเพิ่ม 1 หมื่นล้าน ชี้ความต้องการในตลาดโลกยังสูง
22 ธ.ค. 2555

“บัวหลวง” รุกสินเชื่อเกษตรตั้งเป้าปีหน้าโตเพิ่ม 1 หมื่นล้าน ชี้ความต้องการในตลาดโลกยังสูง 
นายศิริเดช เอื้องอุดมสิน ผู้ช่วยผู้จัดการใหญ่ ธนาคารกรุงเทพ กล่าวว่า ธนาคารตั้งเป้าขยายสินเชื่อธุรกิจภาคการเกษตรในปีหน้าเพิ่มขึ้น 1 หมื่นล้านบาท พร้อมขยายฐานลูกค้ากลุ่มเกษตรก้าวหน้า ซึ่งเป็นผู้ผลิตสินค้าเกษตรคุณภาพสูงและมียอดขายตั้งแต่ 100-200 ล้านบาทต่อปีขึ้นไป ให้เพิ่มขึ้นจากฐานปัจจุบัน 6,500 ราย เนื่องจากประเมินว่า สินค้าเกษตรของไทยในกลุ่มที่ไม่ใช่สินค้าโภคภัณฑ์ยังมี ความต้องการจากตลาดโลกสูง
“อุปสงค์ในสินค้าเกษตรไทยที่มีการเพิ่มมูลค่าแล้ว เช่น มะม่วงน้ำดอกไม้ ลำไย มีเพิ่มขึ้น ราคาดี ส่วนพืชที่เป็นสินค้าโภคภัณฑ์ เช่น ยางพารา ปาล์มน้ำมัน แม้ว่าช่วงนี้อาจได้รับผลกระทบจากการชะลอตัวของเศรษฐกิจโลก แต่ระยะยาวก็ยังเป็นที่ต้องการของตลาดอยู่” นายศิริเดช กล่าว“บัวหลวง” รุกสินเชื่อเกษตรตั้งเป้าปีหน้าโตเพิ่ม 1 หมื่นล้าน ชี้ความต้องการในตลาดโลกยังสูง 
ปีนี้ธนาคารมีการปล่อยสินเชื่อใหม่ในภาคเกษตรรวมประมาณ 3.5 หมื่นล้านบาท และมีฐานสินเชื่อเกษตรคงค้าง 2 หมื่นล้านบาท แบ่งเป็นลูกค้าเกษตรทั่วไป 1 หมื่นล้านบาท และลูกค้ากลุ่มเกษตรก้าวหน้า 1 หมื่นล้านบาท โดยในกลุ่มเกษตรก้าวหน้าปีนี้มีการเติบโตขึ้น 2,000 ล้านบาท หรือเพิ่มขึ้น 20%
นายโฆสิต ปั้นเปี่ยมรัษฎ์ ประธานกรรมการบริหาร ธนาคารกรุงเทพ กล่าวว่า ปัจจุบันธนาคารได้ให้ความช่วยเหลือลูกค้าในภาคเกษตร 3 ส่วน ได้แก่ 1.การเผยแพร่ความรู้เทคโนโลยี 2.การช่วยเหลือเชื่อมโยงตลาดและ3.การสนับสนุนทางการเงิน โดยธนาคารได้มุ่งเน้นไปที่การให้ความรู้ด้านการสร้างมูลค่าสินค้าเพิ่มกับลูกค้าเป็นหลัก ขณะที่สินเชื่อได้ตั้งเป้าหมายเติบโตไว้ปีละ 1 หมื่นล้านบาท
“เราเน้นไปที่การให้ความรู้กับลูกค้า ส่วนสินเชื่อไม่ใช่เป้าหมายถ้าลูกค้าจำเป็นจึงให้ เพราะเป้าหมายคือการเจาะเข้าไปในกลุ่มลูกค้าภาคเกษตร 12 คลัสเตอร์และมีลูกค้าในแต่ละกลุ่มประมาณ 500 ราย ซึ่งสำเร็จไปแล้ว เมื่อภาคเกษตรมีความรู้และมีมูลค่าเพิ่มเขาจะแข่งขันได้ไม่ว่าจะเปิดเสรีหรือไม่เปิด” นายโฆสิต กล่าว